رواية كحل عرب الحلقة الحادية والثلاثون 31 للكاتبة زينب ماجد
|رواية كحل عرب الحلقة الحادية والثلاثون 31 للكاتبة زينب ماجد|
رواية كحل عرب الحلقة الحادية والثلاثون 31 للكاتبة زينب ماجد
( تحديد يوم العرس )
بلاية وداع
مثل العود من يذبل ….بلاية وداع
ومثل الماي من ينشف …….بلاية وداع
تدريني هرش واوجرت بية الكاع
يا رخص العشك من ينشره وينباع
سرحان : ههههه انطر اليجرالك .. اعتبر هاذ تهديد يااا ابو نعمة ؟
– ال ضاحي كلهم حدر التهديد دام قصر ابوي لساهم مكوشين اعليه .
– (ان الأرض لله يورثها لمن يشاء من عباده ) و عادة اسلافنا تورث القصر للشيخ اليخلف بعده ، بدرياية الشيخ الكبلة .. و جدي چلوب ورث القصر و اطاه لدواي .. و دواي ورثه لخيه ضاحي .. ما باكه من احد ، و التكول عنه قصر ابوك … من الأساس ما جان لجدي ثجيل خاطر اطالب بيه .
– اعتبره رفض يبن مطر
ضحك :هكو جلمة لجدي ضاحي ابوي دومه يسولف بيها … يكول العطية الما تجي من الله لا خير البيها .
– دام هيج .. حضر عمامك .. النا جعدة وياهم .. و دمك محفوظ رد لدينك .
– و احنا بأنتظاركم اذا راد الله .
طلعت منه .. اعاين الوجوه كله الود ودها تاكلني .. جريت نفس و طلعت اتحسر ضيم … يساوموني اعلى عشكي ، شنهي البشر هاي، بتهم و شرفهم يساوموني اعليه ، تطينا ننطيك ما تطينا حضر عمامك ..
مشيت و انا جاتلني القهر ..
كضتني امي … ها سرحان يمه
– يساوموني اعليها يمه
– شكالك
– كالي اطني قصر ابوي و اخذ هدوة
– ياااااع جا من كونه غصرك .. غير غصر ابوك .
– اكتله تعهد يو ورثت القصر اطه ليه
– جا وما كتله اي و فضيتها وليما تورث القصر ييمه الله كريم .. اخذ البت و استر اعليها و فض السالفة .
– يمه موش بهالسهولة .. يو تعهدتله .. سلطان نذل .. معناتها ينجتل ابوي بحي الله طريجه .. و تعال يو تطني القصر يو ما الك مرة ، الزلم التساوم بشرفها مالهم جلمة و يا الشريف ولا يتأمنلهم راي .
امشي يمه امشي
– لا تغهر بروحك يوليدي ، جا يو كاتبها الله الك ما تصير الغيرك .
– الكاتبها و الماكاتبها هدوة ما تصير لزلمة غيري، اموتن لو وحيد خذها يمه .
– اذكر الله و خلنا نرد .
صعديت امي و مشيت بيها لكاع اهلي ، و صلت القصر نزلت امي و مشيت للمضيف .. صاح حميد ( اجا اجا هاذ سرحان اجا )
مشيت طلع ابوي .. هم اعليه ( تسودنت انت شمالك ولك ناوي تموتني انت سرحان .. راح اشكن زيجي منك خايب علعلتنييييي)
– طاح الدم بويه و الهم كعدة ويا العمام و هاي سهلة .
– شحجوا وياك
– ما حجوا شي .. طاح الدم و بس .
حجيتها و طلعت للشط .. كعديت اعليه و ظليت اردد
هنا يمن جنا و جنت
روحين لكن فد جسم
فركاك ذوب مهجتي
وظليت بس امشي رسم
تدري بنحولي شوصلت ؟
عجزان من شيل الهدم
يالصوبت كلبي بسهم
لزمن تشد صوابك
هنا يمن جنا و جنت
جيت ووكفت ابابك .
اعاين الدرب و اتذكر ايامي وياها .. يا ضحكنا و يا غنانا و يا سوالفنا التوه بهوانا .. شحصل و هيج شدة و يالعشك دنيانا .. اعوفنها ؟ .. اخليها ؟
بيا طريقه احويها ؟
انحطت ايد اعلى ظهري : ها يالسبع
– سبعيش و انا ولفي موش كادر احوي .
خنجر :- كتلك يسرحان عاداتنا و تقاليدنا كصت اركاب زلام يابو زلام … ما راح تتوانى عن ركبتك . د
– و اخليها ؟
– البت انفضحت لزوم تعرس
– اموتن
– سرحان انا ما رايد احبطنك .. لجن اكولن يو تلتهي بدربك و تهدها
انتفضت من مجاني : مستحييييل .. انا واعديتها خنجر .. واعديتها ما اهدن ايدها .. شلون تريدني اهدنها و بهالوضع .
– احسن نا تخسر روحك و روحها .. ال ثجيل ناس شرانيين و ينخاف منهم .
– ويو كدرت اقنع حاكم .. يتبرى منهم و يذب جرش ويا ابوي ،
– والله شكلك .. بس ما بيها شي ، يو حاكم قنع يذب جرش ويا ابوك ..ويهد ثجيل .. اظنن بعد تنبطل و مالهم راي اعليه .
– اكومن لحاكم … و احجي وياه .. هلبت اكدر اقنعنه يذب جرش ويانا.
كمت من مجاني ورحت لبيت حاكم .. دكيت الباب طلعت كواغد وبيدعا فرخه تبجي وتصارخ ، حجت : ها خالة جا ما كفاك الاجانة جاي تزيدها .. تعبنا و العباس تعبنا .
– انا جاي خاطر المن السالفة ، ام ستار تعرفيني و تعرفين شنهو انا الصار ملعوب من ال ثجيل و طيحونا بيه اثنينا، اسنديني اخذ البت و نكسر عيونهم .
– ذاك ابوها و احجي وياه ، لا تكرب اعلى البيت يمه فدوة اغديلك ، الوادم يو تنوعتلك موچب ابابنا . تلطخنا و كلوبنا موش حمل قهر بعد يسرحان يمه .
– حاكم وين الاكي
– اظنن بالكهوة هساع ..
– يو رد خله يمر اعلى المضيف .. كليله سرحان رايدك .
– ان شالله
– ام ستار رايد انشدنج .
– لا تنشد يمه ، البت حال الضيم حالها
– شعملو بيها
– شعملو .. ما تعرف الخشم من العين و الجدام مكسرة .. جا شيسوولها .
صوبت كلبي ساعة الكالت هيج .. كمت افرك بوجهي و حاير شسوي ، سدت الباب و دشت و انا ظليت تايه بكاعي .
رديت للمضيف بكلب حزنان .
لكيت ابوي و عمامي كالو : حضر روحك الكعدة ابكاع منعم .. و هو طباب خير بالسالفة و راح يحضرون الكل و الوجوه الخيرة تحكم بينا .
– يمتى ؟
– باجر ان شالله ورا الغدا .
– الله كريم ..
– امش وياي هسه نروح للقصر نعرف ياهو الوصلك الرسالة .. امش
رحنا للقصر و اخذنا البت .. كعدها ابوي و ينشدها : ياهو الطاج الكاغد ووصليتي لعمو .
ما تجاوب، خذتها منه و انا اكللها : هاي الوريقة ياهو الطاها ليج .
– تأشر و تكول … ذاك
نعاين .. تأشر اعلى الباب، شالها ابوي و كادها رادها توصله الواحد ما وصلته ..
حجه زناد : البت ما جاي تتضكر بويه
– جا شلون كلي .. عيون لثجيل ابيتي و انا نايم .
سرحان : اليوم وكت الجعدت وي ثجيل .. ساومني
– اندار الشيخ … ساومانك شنهي
– يكلي اعرفنك رايد بت حاكم ، اطني القصر و انا اطيك البت و افضحك عدوينك البقصر ابوك .
– شلووون ولك .
– انا رفضت المساوة لجن ساعة الردفني كال انا اعرف شتاكل و شتشرب بقصر ابوك .. يعني اله عين بقصرنا و توصله كل اخبارنا اول باول .. حتى الطارش كال وصلي علمه منكم ورديناه ، يعني يا بويه الجاي ينهش بلحمنا منا و بينا و ياكل و يشرب ويانا .
كعد الشيخ جدامي محتار ، عاين اعلينا كلهم : غير يو اعرف ياهو الجاي يطعن بظهري ، الا و ضلع الزهرة ساعتها الا افصم ظهره و ظهر الخلفوه و اشوفنه الما شايفه بعمره .
كمت انا و كتله بويه : كوم رايد اخصنك .
مشيت و هو يعاين علي و الحيرة بعيونه و يرد يعاين للعايلة ، كام من مكانة و تبعني ، دشينا الديوان وصكيت الباب
– شنهي الراي يسرحان ؟
– الراي بويه .. هد العواطف اعلى صفحة و خل العكل بمجانة ..
– جا انا ابوك يا يوم ملت لعواطفي .. لجن حيرتي وياكم ما منها حيرة
– انت عواطفك بس ويا الشيخة ملوك .. راح تهد اعليه و تكلي انجب و يمكنها اطول ايدك اعليه و ما تصدك .. لجن انا ما كايلك اتهمها ولا اكللك ابعدها .. انا جاي اكللك اختبرها .
– اختبر حرمتي ولك
– جا هي الحمة منين تجي غير من الرجلين ، كلش زين تعرف اخوها كاطع ردي و جربيته جثير و عرفته .. شدراك ما هو اليفتن اعليك .
– و شلون اختبرها ، خايب سرحان هاي الشيخة و ام ولدي ، شجاي تحجي .
.- بويه انا اعرف انت تحبها لجن حتى اطمن كلبك و كلبي منها .. تختبرها.
شختبرها ؟
– بعد الكعدة امس نحدد شنكللها .. يو وصلت الجلمة لال ثجيل .. منها و يو ما طلعت .. معناتها انا ظالمها
تنهد : انا متاكد ضنونك موش بمحلها
– ياريت .
– بس سولفلي اعلى مساومة ال ثجيل شنهي .
(بيت حاكم )
كواغد : مشيت لهلي جبت هديوة بعبربانة ورديتها للبيت ، وكفت الباب صحت : خايب ستير يمه الحكني
ركض ليه و عاوني اعلى شيلة هدوة من كون اجدامها مكسرة ما تكدر تكوم، دخلناها بحجرتي نوميتها ورديت الغطا اعليها.
ستار : يمه هاي البت موش راضية تسكت، هدت حيلي .
خذيتها منه و كمت اسكت بيها و امشي ، لجن البت متعودة اعلى صدر امها … كل حلها ٨ تشهر وتريد امها .. احتاريت بيها شطيها و تسكت .
كمت جبتلها حليب هوش حميته و خففيته الها و اطيتها .. ما ترضى البت تبجي .. فكيت ثيابها وكمت اتفكد جسمها .. لكيت البت مطكوكه براسها و طالع منه دم شواي .
كمت غسليت جرحها و بدليت الها .. اندكت الباب طلع سرحان .. حجيت وياه زفيته وراح .. رديت للبت اهود اعليها .. كوة ليما فحطت نامت . .
اجت اعليه عمتي : خايبة كواغد تعاي ليه
– ها عمه و العباس ما ظلي حيل من امس و انا راسي ما حاطته اعلى الوسادة من مصيبة لمصيبة اراكض .
– ولج هاذ ابن حويكم ما جاي يسكت وما يرضى حليب امه و هاي كامت تبجي وياه .
– جا ما ناكصني غير ايمان و بزريتها .
نوميت البت يم راس هدوة و مشيت لبيت ايمان ، دشيت هاي شادة الراس و العين و المخطة سوا ، كتلها : خايبة شكللج .. مبارك يو اوغسل لهشوفه هاي ، شمالج تبجين
– اريد انام و مدا يسكت ولا ديرضع .
خذيت الفرخ ، كتلها : جا هم سموه يو لا
– لا والله ايمان من جبتها و ليجاي تون .. و حويكم حطه و طلع ..
عاينته حليو الله يستر اعليه : انا ذاك اليوم .. يوم الرحت لمدرسة جمارة و حجيت ويا المعلم .. جا تدرين شطلع اسمه
– شسمه ؟
– مؤيد لجن شلون ولد مرتب الله يحفظه لهله .. و اذا ترضه المتيريسه اسمي مؤيد .
ايمان : اخذي الج بس اريد اناممم
وبجت
– خايبة شتنتمين بس رضعي الولد
– ما يقبل
– جا هو يفتهم و ما يرضى ، غير تحاولين وياه ما يعرف يحط بحلكه .
كامت تحاول وياها ليما خلت حلمتها بحلكه .. رضع و نام .. وردته للمهد اجت جمارة : يمه هدوة تبجي
– جا انا ياهو الاسكتنه بيكم كلولي .. عمه ودي اعلى الخاتون اتزت ليمان وحيدة من بنات القصر تعاونها ، جا شنصير احنا .
– جا شيخلصنا من حويكم يو كربينا القصر ، خلها انا هنا و انت غاد .
– جا لا تودين اعليه بعد
مشيت للبيت هدوة تريد تمش للحمام و تبجي كوميتها و اخذتها .. غسلت الها و رديتها و كامت تبجي و تون من رجليها ، لبست عباتي و رحت جبتلها من المضمد منوم و اجيت .
شربتها حبايتين و حطت راسها تون : ليش هدوة يمه هيج ، ليمتها تظلين ما تسمعين جلمتي يمه .
-يمه يعني راح يطوني لفلاح .. اجتل روحي لو خذاني والله .
– جا رحمة يو خذاج ولج امس يتكاومون اعلى جتلتج و يصيحون نغسل عارنا .
– يجتلوني ولا اخذنه .
– تكسرت اجدامج ووجيهج تخربطت اعلومه و بعده كلبج ما هده .. جا شسويله ويفك .. ولج يمه سرحان موش نصيبج .
– الموت اهونلي من خلافه يمه .
– جا موتي ياهو الكاضج
ظلت تبجي : ولج يمه حطي عكلج براسج عمامج ما يرضون بسرحان .
-ما اريدن غيره يمه .
– من غمه التغمج مثل ما غمة حظج .. يم حظ الاعوج .
كامت تون .. و انا حطيت راسي و نمتلي جم ساعة و كعدت زمينه بت ستير و ابتليت بيها ..
حاكم : هلا يشيخ
– هلا بيك حاكم تفضل
– كالي حميد الشيخ رايدك .. و انا هم رايد احجي وياك .
– كبل لا تحجي .. خل احاجيك ..
– كول شيخ
– بتك الله شاهد حسبة بنيتي .. وما ارضالها الشين مثل لما ما ارضى الشين البزري ، بتك يو ما جانت من ال ثجيل .. جان شفتني من الغبشة كبعيته و جبتها البيتي و سديت السالفة .
– الغصد يشيخ .
– الغصد سرحان ما يعرس اعليها ولونه اجاك .. اطرده ، سرحان يتصرف بعواطفه ورايد يلم السالفة جيفنها بتك و انت رفيجة ، لجن عواكب هالفعايل روح بتك وروح وليدي وال ثجيل ما امنهم .
– يعني افهم من كلامك .. ما ترضى ابنك يستر اعلى بتي .
– ابن عمها رايدها اطها ليه .
– الفضحها وفضحني غصدك .
– هاي بعد انت و اخوتك تحاسبو .. هم اخوتك
– خلف الله عليك شيخنا و جثر الله خيرك ، ان جانت ما عدك جلمة ثانية انا اترخص .
– شنهي سالفتك الاجيتني بيها
– مالها الزوم بعد .
– فعلتي هاي لمصلحة الكل .
– الله يحميكم شيخ .
طلع من الشيخ و شاب نار بهدومة ، دش البيته و كال الها كواغد: هيج و هيج الصار
– ونطي بتنا لفلاح ؟
– جا كليلي الحل شنهو ؟
– يا نار كلبي، جا اكضنها هالبت و ابتلي بيها . شلون بيه كلي .. وين نوديها .. جا رب الفضحوها شلون احطنها عدهم و شلون راح يعاملونها يو خذوها .. يكومون و يكعدون يعايروها و يا عيشة تعيشها و ضرة بكترها .
– بتج حطت نفسها بهالدرب
– شسوت و حطت نفسها ، صكدت بت اخوك .. و راحت ضحية ملاعيبهم .. كلي انا شلون اخلص بتي منهم .. يو خذوها ما يرحمونها.
كعدت تبجي و خاكم كاعد مدنج .. دايخ بزمانه ما يعرف شيعمل اعلى هالحال .
ثاني يوم صارت الكعدة و حجت الناس الخيرة .. و اثترح الشيخ منعم يزوج سرحان من البت و يفضون السالفة لجن ناصر و ابنه كالو البت منهي اعليها و ما تنطي .. و احنا نريد فصل .
كام مطر يحجي وياهم يحقق للناس الكبار سالفة الرسالة و كال الهم .. لجن محد صكد السالفة ، و اعتبروها دوسة كاع و اعليها فصل .
بس حاكم كال الهم انا حققت ويا البت وفرزنت كلام مرت ستار ويا كلام اهلها و ما طلع متشابه و السالفة بفعل فاعل و اعليه انا زلمة ما اخذ فلوس حرام ولا احطنها ابيتي .. ومن كون اعرف الفصل باطل .. ما اريدنه .
هو كال هيج وال ثجيل تسودنون .. وال مطر حطو افلوس الفرشة و ترخصوا .. و كبت العركة بين حاكم و اخوته وصلت الحد الطك و المفاشخ بيناتهم .
سحب مطر ابنه و طلعوا …
لجن ساعة المشة سرحان و طلب من حاكم يذب جرش و يتبرى من اخوته خاطر يلم سالفة الفضيحة و تنسد الحلوك ، خبره ان ابوك هيج و هيج كالي .
وسرحان تسودن .. رد لأبوه و دش اعليه للمضيف
– صحيح حاكم جايلك و انت راده
– كتله البت ما ناخذها
– الزلمة رايد يذب جرش
– وان ذب جرش ، لجن ال ثجيل ما يجوزنون من عدنا ورايدين ازله اعلى ولدي خاطر يحطون الجيلة بكلوبكم و انا ما اطيهم الفرصة هاي لجل البت .
-بويه شنهي سالفتك البت مفضوح .. وانا وياها .. هيج السمعة رخيصة عدك
– موش رخيصة ، لجن البت ما تظل و ناصر مصر اعلى نهوتهوو راح ياخذها البت.
– احز زردومه الياخذها غييييير .. بويه البت الجاي تحجي عنها بت كلبي ، شلون يهلك راي و تجتلني بهالمصير .
– عدك عايلتك و المرة حبلى جابل حرمتك و جوز من بت حاكم
– انت جاي تحكم اعليه بالموت لو شنهي، انا علي يابو علي لكيت طريجة اخذنها بيها تمنعها ليش .
– ال ثجيل ما راح يجوزنون منك يسرحاااان
– ابعدنها .
– ولا تبعدها
– اتفك ويا ابوها واخليه يجلي من السماوة
– البت ما تصيرلك سرحان
– وما تصير لغيري بووووووويه
– تصير ، البت لزوم تنرفع رايتها و يتبيض وجها خلاف الفضيحة الصارت. ..
– انت جاي تذبحني
– امش و انسى بت حاكم يسرحان .
– شلون و انا ناسي روحي وافكر بيها ، لا يهنالي بال الشغل ولا ايدي تاخذ اعلى شي و البال مشدوه اعليه ، مشوهيييين وووووووجهه بويه مكسرييييين جدامها وانا السبب و اتكلي انسى شلوووون .
– لا تعلي صوت يسرحان .
– جا خوش .. دام هيج الحجي ، ذب بيه سند وانا طالع من العشيرة و خلني اتجازة ويا ال ثجيل .
حجاها و جابه الشيخ بجف : يو عدت هالسالفة مرت الاخرى وعلي ما تلوم الا روحك .
طلع سرحان من المضيف و عيونه غدن دم ..
ما يعرف شيتصرف و شلون يرهمها .. و حاكم اطاه جلمته .. يو الشيخ ما رضى ابتي ما اطيها
داخ برايه و شلون يحصل اعليها و يمنع زواجها من فلاح .. و ظل الايام يحاول و يحاول و يحاول
ويومية يعيد السالفة اعلى الشيخ و الشيخ بنفس جوابه .
سرحان راضي الموت
و هدوة راضية الموت
و اثنينهم مفضلين يعرسون حتى لو جان الموت مصيرهم .. بس الشيخ جان حفظ ولده اهم من كلشي عده. و حاكم كل همه حفظ سمعته .
لكل واحد فيهم حق من زاوية ما
لكن اخبروني عن قصة للعاشقين لم يكن الفراق مصيرها.
يا ترى هل تزوج عنتر بعبلة ؟
ام هل مجنون ليلى حظى بمن جن بها ؟
ام ان روميو و جولييت حظيا ببعضهما ؟
لو بحثت بكل قصص العشاق و العاشقين ستجد العادات و التقاليد هي سبب فراقهم و حزنهم و جنونهم.
فلا مناص لرجل ولا لأمرأة من هذه التقاليد
ومن يخالف فالموت ما يستحق .
….
بعد ما يسرى عافت بتها و راحت لهلها .. بيت حاكم تضرروا كلش بسبب الطفلة كون ايمان جايبة جديد ، و هدوة مريضة و رجليها مكسرة .. و الطفلة حولة و يحتاجلها عناية خاصة .. و هي بنت ٨ اشهر فقط .
رغم ما الامور تضخمت بين حاكم و ناصر .. و الاثنين رافضين يسرى ترجع ، بس كواغد دخلت بالموضوع وراحت لبيت ناصر كحجي نسوان ورادت ترجعها لخاطر الطفلة
بس يسرى رفضتها و كالت الها ( لا اريدكم ولا اريد بزريتكم ) و ام فلاح خشنت حجايتها ويا كواغد ، حلفت كواغد : يا يسرى شادة رايتي للعباس ان كون رديتج بعد يو اجيتج ، يو عسى الفرخة تنط و تموت ما اجيلج و اكلج بعازتج.
ردت للبيت و كالت الستار : يسرى هيج تكلي و ما رايدة الرجعة .
– جا خوش .. دامها هي البدتها انا الانهيها .
– شتسوي ؟
– المرة الرايدة تكسرني و اتعبني بالبيت ، والله لكسرها بمرة
– ياااع .. و شتسوي ولك
– شنهي يمه النسوان گليلات و ادور يسرى ، امشينا نخطب بت خالي .
– خايب استجن من دهر الدهرك هو احنا امدوهنين يا عرس يا زواج .
– خالي اعرفنه لا يعز اعليه مرة ولا يتشرط بمهر .. و خوالي اهلي ازود منكم يو كتلهم معتاز يشيلون من ارواحهم و يطوني .
ليما اجا حاكم و فتحت اعليه الموضوع كواغد و كالتله هيج و هيج السالفة ..
كال الها : وعلي يفتهم ، جا شنهي عود تريد تدوهنه بالبت ، خل يحطله مرة اداريج و اداري بته .
– جا هي المرة هيج .. ما ينراد الها صرف
– خير من الله عدنا .. كاع نزرع وناكل منها و كهوة نسترزق منها و المعمل اشتغل بيه جا بعد شنعتاز .. تاكل تكلتنا و تشرب شربتنه و انا من زمان مفكرله ، شنهي ذنبه هالولد هاذ وياخذ بت هاكبرها .. ياخذله زغيرة و بحله اخيرله .
– خايب انت و ابنك ما تفكرون غير بالعرس و النسوان ، جا وكتها يعرس .
– ليما تطيب هدوة نفض شغلتها .. هساع خلنا نكسر خشم بت نويصر و نعرس لستار و نفضها .
ما كال باطل حاكم .. طر العصر كض ابنك و امش لبيت صلاح اخو كواغد .. رحب بيهم و ضيفهم بالهلا و جثير الهله .
كاله حاكم : والله خوية احنا جايين و طالبينك
– تاخذون عيوني ، كول ابو ستار
– انت تعرف يسرى مرت ستير اجت غصب عنه و هساع هدته و عايفتله بت حولة و ضال الولد بلا مرة ، و هو شارني و كالي بويه انا رايدلي بنية من بنات خالي صلاح .
صلاح : اها ستار عزيز ابوي الله يرحمه جنه نسمي عوجية الحجي كثر ما مرافك ابوي و بار بيه ازود من عدنا احنا ولده ، ويو رديت ستير وعلي ابوي بكبره يغضب اعليه ، صكد جذب ابو ستار بنياتي بنياتك .. كبع و اخذ بلا مهر .
– لا ان شالله مهرها واصل .
– مهرها كتاب الله و شارينكم يبو ستار
– و النعم منك والله ، انا موش اجربكم من كون من كبل خذيت من عدكم مرة و صرتولي ظهر و اتنومس بيكم و الله شاهد انتم اهلي ولو انا من اعصب ويا كواغد اجيبنكم واحد واحد .. بس ابروني الذمه بيناتنا العباس
ضحك و كاله : مبري ابو ستار جا ياهو البينا ساعة الشر ما يسب و يهذري ، لجن احنا ناخذ ساعة الخيورية و انت موش جدامك .. اعتبرنك اخوي الثامن الله شاهد
– و النعم منك ، اعلى راسي .
كاموا و هو يكله يومين و نجي ناخذ البت …
رد زستار كاله : بويه انا رايد اشتري غرفة اخشاب ونيشان للبت دام خالي كرمنا .
حاكم : يجرالك بويه يجرالك .
اخذ ابنه و راح لملم العده و الما عده و اداين اعليهن و اشترى لابنه غرفة اخشاب. .. و كواغد راحت لوحدة دلاله بالسلف و خذت منها هدمات و ازواكات لبت اخوها نيشان هالتكدر علي .. وودتهن لبيت اخوها .
حفولها و رتبوها وما سوو حفلة من كون شمخي ما مرت اعلى وفاته غير سنه و الكلوب موش طويبة .
خلو البنيات يصفكن بيناتهن و العصرية خذوا البت وزفوها لبيت حاكم .
يسرى و درت ستار عرس ، و بت عمرها ١٥ سنة و اسمها ( لاله )
عرست اعلى اهلها .. الا هسه تردوني الرجلي
– جا موش انت الما ردتي .
– لا انا اريدنه بس جنت زعلانه اعليه جيف طكني، لجن هساع اريدن ارد .
جابوها ردوها .. الا الليلة تردوني
و صبحية عرس ستار دفعت الباب و دشت اعلى بيت حاكم و تصيح : ستووووري ، وينك عيوني ستوري .
طلعت الها لاله : ياهي انت
– انا الياهي لو انت
– انا جنة هاذ البيت
.- من كونج انت لاله
– اي انه و شرايدة ؟
– رايدة اطكنج يالخببببببببببگة
وتكاضضن بنص الحوش هاي اطك و ذيج تردم ..
طلعت كوةغد : يااااع خايبات شمالجن .. فكن ولجن .. خايب ستير تعال لييييييه
ستار مر منهن عاين عليهن و كال الها : يمه انا رايح للكهوة .
– خايب وين تروح تعال وعاوني
– يمه عينج اعلى لاله من كونها عروس جديدة .
كواغد : خايب فلك طرك … ولجن هددددن
و جمارة كربت و بيدها عودة ، و طكي يسرى اعلى راسها .. و كامت ليها و عضتها من رجلها و هاي دفعتها و طاحت اعليها لاله اتملخ براسها .
كواغد تجر
ليما اجا حاكم .. وجر يسرى من عدهن و كل وحدة شعفتها هاكداتها ..
حاكم : شعدج جاية بويه
– بيتي و حجرتي ، هسه تطلع منه
– لا بويه موش حجرتج ، و هساع تردين لاهلج ، كافي اعلينا دكتج انت و اهلج بهديوة شرايدة من عدنا بعد
– عمي انا غلطانة ورايدة بنيتي عميييي
– كواغد اطيها بتها و خلها اروح
– تطردني عمي .
– محد طاردج لجن دام غلطتي بحكنا و فوك سوايتج طلعتي من البيت و تفشرين اعلينا ، كضي روحج و اكعدي عد اهلج و هدي وليدي يتهنى بمريته
كعدت بالكاع و كامت تبجي و تنوح و لاله تكلها : جا هن الحياية شعدهن غير الدموع
سمعت يسرى و نكزت : انا الحية
رادت تكب اعليها ، كضها حاكم .. و طلع بيها و كال الها : امشي اوصلج لهلج .
خذها و الدرب كله تبجي .. وصلها ليغاد و ما دش بيت ناصر ، وكف : شنعي ترد بتي يحاكم
– بتكم هي الاختارت الطلعة وساعة الاجتها كواغد كالت ما تريدنا و اجت التاخذ مجانها و هساع كالها مجان ابيتي عكب سواياتكم .
– يعني الافهمنه .. رايدين الطلاك .
– حاشى احجي بالطلاك ، لا اله ولا رسوله يضون بهجمان البيوت ، لجن الجلمة عد ستار يو راد يردها بيتي يتعذرها ، عدي بيت كديم .. تفتحه و تكعد بيه اذا رضا زلمتها و ان ما رضى الامر راجعله.
– جا خوش .
عافهم و رد ..
للظهر اجا ستار : بويه انا الكهوة بعد ما اريدنها و بس هاذ الشهر و سد الحساب وي حجي نوري .
– عليش ؟
– كن ساعة الفتحت و لهساع و الوادم تنشدني اعلى سالفة اختي ما ظلي وجه اعاين الوادم بيه .
حاكم : جا شتكول علي انا يبوي ، الوادم كلت وجهي .. لجن شسوي ، البت مكسرة رجليها المن اطيها .
– اطها لفلاح و خلصنا ، والا ما بعد احمل جلمة الوادم متت .
كواغد : خلونا نجلي من السماوة ، لجن بتي ما اطيها لفلاح .
حاكم : ونهد بيوتنا و كاعنا و نتهجول ؟ شناكل شنشتغل و كولي جلينا … تاليها شنهي يكواغد ؟
البت منهي اعليها يو اهدناها العمر كله بلا عرس ، يو غصب تاخذ ابن عمها .. البت اولها و تاليها معرسة
– و تسخى ابتك يحاكم
– انا موش ساخي لجن مالي غيرها ، منين ما تجيبينها ما تفج الشيخ كاله نيه يرضى .. و ستار ماخذ يسرى وعدها منها بت حولة .. ما ينفع .. خل البت تقنع بقسمتها و تمش. لحال سبيلها و خلنا نطلع بطولنا جدام الوادم ترانا اتأذينا كلش .
و استقر رايهم .. ينطون هدوة لفلاح لجن ناطرين توكف اعلى رجليها و تكوم خاطر يكلولها .
مر شهر ..
سرحان ما خله طريقة الا و حاول يوصل لهدوة و ما كدر من كونها مكرمة ..وما تكدر تطلع. . و هو ميت اعلى شوفتها و ما ظلت طريقة و ما حاول بيها خاطر الشيخ يرضى زواجهم .
بهالفترة و بيوم ٢/٩/١٩٧٨
طلكت مرت سرحان … هو جان بالمعل ووصله الخبر مرتك تطلك .. هد البيده وركض .. دش للقصر الشيخ واكفه .. حجه سرحان : ها بويه بشر ؟
– بعدها جوا .. تاطرين
كريم : جا هلبت تجيبلك خلفه و تنسيك البالك .
– والله يا كريم يو الف بت وولد بغير الهواها كلبي ما يروى .
الشيخ : كلبي ارده اكصه بموس واچوي مچانه يدليني اعلى الدروب الكلهن مهانة … جا هو طيح حظك غير كلبك يا بويه .
– خلف الله اعليك بويه .
صبيحة : البشارة يشيخ
– ابشري يم ادريس
– اجالك حفيد جنه الكمر
– اللهم صل على محمد و ال محمد
ضحك سرحان بفرح .. و صبيحة لفت الولد و جابته .. اطته بيد الشيخ كال الها ؛ لا خل ابوه يكضه
شاله سرحان و يعاين بيه بفرحة ، باسه بكصته و كاله : من كونه حظك يبوي يطلع اوجه من حظ ابوك و ما يطيح كلبك مثل ما طاح كلبه .
الشيخ : امين امين ، اهم شي ما يطيح كلبه هههههه ، شو خل اعاينه ، اللهم صل على محمد وال محمد ، عين الله تحرسه ان شالله ..
رفع راسه لسرحان : شتسمي ؟
– لا حاشى بويه ، انت سميه
– اسمي مأمون ..
الله اكبر الله اشهد ان لا اله الا الله …..
اسمك مأمون اسمك مأمون
صرخ الطفل و بجى .. ضحك سرحان و راد يتناوشه ، حجه كريم : جا عرفنه وليدنك لجن هد خل نعاينه
– ههههههههه يله شوف
شاله كريم : اووو هاذ مبين سرسري ..
الشيخ : طالع على عمه ، دجيب جيب لا ينعدي منك السرسرة .
شاله سرحان و ترخص يدش اليسرى و دخل .. نزل حب راسها و كاللها : يجعله من اولاد السلامه و ذخر الي والج .
ما حجت هي من كونها تعبانه .
واجا مأمون للدنيا .
هدية : لهاليوم و ابوي ما حاط عيونه بعيني من بعد الصار وياي .. شهر مريت بيه اعجز شلون اوصفنه ، اجدامي اثنينهن مكسرات و اتنخى الرايح و الراد خاطر يكومني لو يكضيلي حاجة .
ليما خذاني ابوي خاطر يفتحلي الچبس مالت جدمي .. طول الدرب و هو ما حجه وياي ولا حجاية لجن بالي انشده بسرحان و انا اعاين الدرب ، هنا مرينا و هنا شفته و هنا حجينا .. صارت عيوني تبجي شوك لشوفته .
وصلت للمضمد و عيوني ما بطلن دمع ، ساعة الشافني ابوي ابجي كال : حسي ادموعج ياله خلنا ندش ..
دشيت و فتحلي المضمد رجلي .. و حاولت امشي لجن رجلي جانت راخية ما اكدر اوكف اعليها ، سندني ابوي خاطر امشي .. اليسرى زينه ما توجعني .. لجن اليمنه اعرج منها .
حجه المضمد : البت يلزمها عمليه .. والا تظل عرجه .
ابوي ضل يعاين و يذب حسرات .. انا ساعة العاينيت رجلي كمت ابجي .. خذاني ابوي و ردني للبيت ، بالدرب حجه وياي : اغلاطج هاي درس الج يبويه، ما تنعاد .. ويو ياهو الجاج و كالج ما تاخذين الجلمة غير من امج .. لا تخدعج فلانه ولا تجرج علانه و تالي كلهن بخير و انت هاذ حالج .
كامت تجري ادموعي ، ردفني : حسي ادموعج و اتحضري .
– المن ؟
– الخميس الجاي عرسج
اندرت ليه و عيوني تنشد لياهو … هو فهم عيوني و كالي : ابن عمج رايدج و انت لازم تلمين اافضيحة عني و عن اخوج و ترضين .
حطيت اديه اعلى خلكي و كامت عيوني تكت و اشهك بقوة، هو ما نشدني لجن هيسيته ، راد يبجي ، وصلني باب البيت و فتح الباب .. دشيت سده وراي ومشا
كعدت بالباب اصرخ و ابجي : ولج يممممممممه ، ولج يمه
ركضت الها كواغد و حبوبتها : هااااا ، شمالج
– يمه ما اريد اعرس ، ادخليكم يمه .
كواغد : جا شنهو البيدي يمه .
– يمه اغديلج فدوة ما اريدنه .
– جا ساعة الحجيت و الوصيت ما رديتي ، هساع وكت البوج و اخوج روسهم بالكاع تكليلي ما اريد ، الامر لا بيدي ولا بيدج يبنيتي ، ابوج نطى جلمه و الخميس زفتج .
– لا يمه دخيلكم ، يمه احبن اديكم ، انا عار اجتلوني ولا تزفوني يمممممه .
حضنتها كواغد تبجي و حبوبتها كعدت كبالها و كضت ايدها و تبجي وياها و تصبر اعليها .. و لاله و جمارة واكفات يبجن
هدوة : دخلني جوا .. بجيت ليما خويت .. توسلت بيهم يهال الرحم هدوني .. خايبن جتلوني ولا تطوني ، ولا وحيد بيهم رد علي و طيب افادي .
وساعة الكالتلي جمارة سمعت من ايمان صار عده ولد .. فرفح كلبي وما عرفت الهزا شلون طعمه
يا ذيج الليلة الما نمتها و لا غفتلي عين و ساعة الطر الفجر ، كمت من مچيني ، غافليت هلي و طلعيت من البيت ، مشيت و ادموعي هماله .
وصلت للشط الضوه مامش .. كمت اعتب الميات
ها يشط وين الوعود
وين الكال ما اهد ايدج يهدوة
وين ذاك الغنا و الشوك
طلع العشك جذابي و دموعي مالهن حوبه و الساعة نايم وي مريته و هادني .. اااااخ ربي ساعدني دخيلتك انا .
بجيت لما نشفن ادموعي و ما كام الدمع يهمل .
جا هي المصيبة ادموعك تمل منك و احزانك مرافكتك ولا تمل ، و الدنيا شدة ويانا شدة ليل بشتا شما ننطر ضواه يطول .
كاعدة و هيسيت حس احصان طربك من ابعيد ، فز كلبي و كمت من مجاني ، عاينيته اجه .. وهو ساعة الشافني فز من حصانه و ركض ليه
كال : هدوة
وجرن دموعه
– اي انا هدوة الما وفيت وياها يسرحان
– ولوني مو وفاي عليش جاي فجريه للشط ، و علي ما رحتي من البال لحظة
– الخميس عرسي يسرحان
كضني ووكف : كولي جذب يهدوة
– مرتك خلفت الولد منك ، وانا ما خلفيت منك غير القهر و المر .
ظل ساكت و دموعه تجري جدامي : انطك و كلي .. انا اموتن لو صرت لغيرك .. احجي وياي يسرحان .
– ما ظلت غيرها ؟
– شنهي ؟
– انهبنج ….